SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 153

**2020. gada 30. decembrī plkst. 9.00**

Rīgā, Jēkaba ielā 16, komisijas sēžu zālē

attālināti videokonferences formātā

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Vita Anda Tērauda**

**Atis Zakatistovs**

**Normunds Žunna**

*uzaicinātie****:***

* Ministru prezidenta parlamentārā sekretāre **Evika Siliņa**;
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis**;
* Veselības ministrijas Vides veselības nodaļas vadītāja **Jana Feldmane**;
* Veselības ministrijas Veselības aprūpes departamenta direktore **Antra** **Valdmane**;
* Aizsardzības ministrijas Krīzes vadības departamenta direktors **Vitālijs Rakstiņš**:
* Ekonomikas ministrijas parlamentārais sekretārs **Jurģis Miezainis**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Izglītības un zinātnes ministrijasValsts sekretāra palīgs juridiskajos un datu aizsardzības jautājumos **Andris Kerls**;
* Iekšlietu ministrijas parlamentārā sekretāre **Signe Bole**;
* Ieslodzījuma vietu pārvaldes priekšnieka vietniece **Tatjana Trocka**;
* Latvijas Republikas tiesībsarga vietniece **Ineta Piļāne**;
* Satiksmes ministrijas Valsts sekretāra vietnieks **Dins Merirands**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Ārlietu ministrijas Konsulārā departamenta direktore **Guna Japiņa**;
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde**;
* Latvijas Tirdzniecības un rūpniecības kameras politikas daļas eksperte **Līva Šteinberga**;
* Latvijas Pašvaldību savienība padomnieks **Aino Salmiņš**;
* SIA “Latvia MGI Tech” pārstāvis **Andis Šlaitas**;

**Aizsardzības, iekšlietu un korupcijas novēršanas komisijas darbinieki: vecākā konsultante Ieva Barvika, konsultantes Inese Silabriede un Kristiāna Stūre**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

*Ministru kabineta 23.12.2020. vēstule Nr. 90/TA-2552 (2020), (Saeimas reģistrs Nr.2/3288-13/20).*

Darba kārtība:

1. **Aktuālā situācija ar Covid-19 izplatību saistītā valsts apdraudējuma pārvarēšanā.**
2. **Ministru kabineta 2020. gada 22. decembra rīkojums Nr. 797 “Grozījumi Ministru kabineta 2020. gada 6. novembra rīkojumā Nr. 655 "**[**Par ārkārtējās situācijas izsludināšanu**](https://likumi.lv/ta/id/318517-par-arkartejas-situacijas-izsludinasanu)**".**
3. **Dažādi.**

**J.Rancāns** atklāj sēdi, konstatē sēdes dalībniekus un iepazīstina ar izskatāmo darba kārtību. Informē, ka šajā sēdē tiks izskatīts tikai pirmais darba kārtības jautājums; iesaka Ministru kabineta (turpmāk – MK) rīkojuma izskatīšanu atlikt uz nākamo komisijas sēdi, jo šodien plkst. 10.00 MK sēdē ir plānots izskatīt jaunu rīkojumu par būtiskiem pārvietošanās ierobežojumiem turpmāk.

Deputātiem nav iebildumu pret grozījumiem darba kārtībā.

**J.Rancāns** dod vārdu Ministru prezidenta parlamentārajai sekretārei E.Siliņai.

**E.Siliņa** īsumā raksturo situāciju valstī saistībā ar Covid-19 izplatību. Šobrīd situācija neuzlabojas, saslimušo skaits nesamazinās, bet arī strauji nepalielinās. Vakar MK tika uzklausīti visu pušu pārstāvji par savu nozaru aktualitātēm, bet šodien MK sēdē tiks pieņemts lēmums par papildus ierobežojumiem svētku laikam. Tiek arī plānots līdz 9. februārim pagarināt ārkārtējo situāciju. E.Siliņa akcentē krīzi slimnīcās – personāla pārslodzi, kā arī ierobežojumus dienas stacionārajās iestādēs un ambulatoro pakalpojumu ierobežojumus. Īpaši akcentē nepieciešamību ierobežot iedzīvotāju pārvietošanos tauvojošajās svētku dienās, ieviest mājsēdes režīmu un svinēt savās mājsaimniecībās. Atzinīgi novērtē labo sadarbību ar Valsts robežsardzi (turpmāk – VRS).

**J.Rancāns** dod vārdu Krīzes vadības padomes pārstāvim K.Druvaskalnam.

**K.Druvaskalns** piekrīt E.Siliņas atzīmētajām aktualitātēm.

**J.Rancāns** dod vārdu Veselības ministrijas (turpmāk – VM) pārstāvjiem.

**J.Feldmane** informē par aktualitātēm VM redzējumā. Iezīmē saslimušo skaita pieaugumu (3,5%) salīdzinājumā ar iepriekšējo nedēļu, pozitīvo testu skaits pārsniedz 10%, bet stacionēto pacientu skaits palielinājies par 6,4%.

Raksturo saslimšanas iemeslus, inficēšanās vietas (apzināti tikai 37% gadījumi): mājsaimniecībās – 35%; ārstniecības iestādēs – 27%; sociālās aprūpes centros – 20%; darba vietās – 20%. Iesaka maksimāli izmantot attālinātā darba iespējas.

Informē par Covid-19 izplatību reģionālajā aspektā (visaugstākā – Latgalē, Zemgalē, Rīgā) un pēc vecuma struktūras. Iezīmējies saslimstības samazinājums vecumā grupā virs 65 gadiem.

**J.Rancāns** aicina pārskatīt pašizolācijas nepieciešamību personām, kuras atgriežas Latvijā pēc Covid-19 izslimošanas citās valstīs.

**J.Feldmane** informē, ka gadījumos, kad persona var dokumentāli to pierādīt, tad var 3 mēnešus neņemt vērā. To jau nosaka atbilstoši MK noteikumi.

**A.Valdmane** sniedz papildus informāciju par kritisko stāvokli slimnīcās, iesaka stiprināt ambulatoro aprūpi. Informē par iespējamiem problēmu risinājumiem un nepieciešamajiem pasākumiem situācijas uzlabošanai, sociālās aprūpes centru darbību, sadarbību ar ģimenes ārstiem. Uzskata, ka ir svarīgi mazliet pagarināt ierobežojumu termiņu, jo lielie saslimstības rādītāji neparādās uzreiz, bet ar zināmu nobīdi.

**J.Rancāns** un **J.Feldmane** diskutē par jautājumiem saistībā ar personu repatriāciju un atgriešanos mītnes zemē; noteikumiem, kas šos procesus regulē.

**J.Rancāns** dod vārdu Ārlietu ministrijas (turpmāk – ĀM) pārstāvjiem.

**G.Japiņa** raksturo aktuālo situāciju ĀM kompetences sfērā, informē par gaidāmajiem repatriācijas reisiem 28. un 29. decembrī, sadarbību ar Igaunijas un Lietuvas kolēģiem. Repatriētajām personām tiks nodrošināti autobusi no lidostas, tiks organizēta izmitināšana viesnīcās pašizolācijas perioda laikā 10 dienas.

Atzinīgi novērtē sadarbību ar citām iesaistītajām valsts institūcijām: VRS, Valsts policiju, VM iestādēm, testēšanas laboratorijām, u.c.

**J.Rancāns** dod vārdu Satiksmes ministrijas (turpmāk – SM) pārstāvjiem jautājumā par pārvietošanos starp Latviju un Apvienoto Karalisti pēc 2021. ada 1. janvāra.

**D.Merirands** informē, ka SM pārstāvji šo situāciju ir apzinājuši un apzinās savus papildu pienākumus; paskaidro, kādi risinājumi tiks piemēroti.

**J.Rancāns** dod vārdu Ekonomikas ministrijas (turpmāk – EM) pārstāvjiem.

**J.Miezainis** informē, ka E.Siliņa jau būtisko par gaidāmajiem ierobežojumiem pastāstīja. Tiks mainīti darba laiki tirdzniecības iestādēs. EM ir apzināta reģistrētā bezdarba situācija, pamatā mazkvalificētajās profesijās, bet straujš bezdarba pieaugums netiek prognozēts. Tiek domāts par kompensējošiem mehānismiem, jautājums regulāri tiek pārskatīts.

**J.Rancāns** dod vārdu Aizsardzības ministrijas (turpmāk – AM) pārstāvjiem.

**V.Rakstiņš** informē, ka AM ir gatava sniegt palīdzību Valsts policijai (turpmāk – VP) u.c. Iekšlietu ministrijas (turpmāk – IeM) struktūrām, saistībā ar jaunu ierobežojumu ieviešanu sniegt palīdzību vairākām pašvaldībām, arī medicīnisko palīdzību. Paralēli notiek visas plānotās iegādes.

**J.Rancāns** dod vārdu Izglītības un zinātnes ministrijas (turpmāk – IZM) pārstāvjiem.

**A.Kerls** informē, ka šobrīd IZM kompetences jomā vērojama *status quo* situācija. Atsākoties mācību semestrim un klātienes mācībām, tālākā darbība tiks organizēta atbilstoši situācijai.

**J.Rancāns** dod vārdu Labklājības ministrijas (turpmāk – LM) pārstāvjiem.

**A.Dūdiņš** piekrīt A.Valdmanes (VM) komentāram par situāciju sociālās aprūpes centros. Pateicas VM pārstāvjiem par atbalstu vadlīniju sagatavošanā un informatīvo sanāksmju organizēšanā. Ir sagatavots algoritms, lai uzsāktu darbinieku vakcināciju. Kā infekcijas pārnēsāšanas iemeslu atzīmē sociālo aprūpes centru darbinieku darbu vairākās darbavietās, bet nav metodes, kā to novērst. Situācija tiek risināta sarunu ceļā, lielākā daļa darbinieku izturas ar izpratni. Rezultatīvi darbojas arī individuālo aizsarglīdzekļu kontaktpersona, kas nodrošina šo līdzekļu regulāru pietiekamību.

Atzīmē, ka pēdējo nedēļu laikā situācija sociālās aprūpes centros sāk stabilizēties, samazinās arī Covid-19 pozitīvo darbinieku skaits.

**J.Rancāns** dod vārdu Kultūras ministrijas (turpmāk – KM) pārstāvjiem.

**U.Zariņš** raksturo situāciju KM darbības jomā; kā būtisko atzīmē nozares dzīvotspējas nodrošināšanu.

**J.Rancāns** dod vārdu Vides aizsardzības un reģionālās attīstības ministrijas pārstāvjiem.

**A.Drozde** piekrīt iepriekšējo kolēģu aktualizētajiem jautājumiem.

**J.Rancāns** dod vārdu Ieslodzījuma vietu pārvaldes (turpmāk – IeVP) pārstāvei.

**T.Trocka** informē, ka šobrīd 3 ieslodzījuma vietās ir karantīna, bet kopējais saslimušo skaits ir samazinājies. Situācija tiek kontrolēta, IeVP ir gatavi rīcībai, ir sagatavots plāns.

**J.Rancāns** dod vārdu Iekšlietu ministrijas pārstāvjiem.

**S.Bole** informē par IeM struktūru rīcību saistībā ar decembrī notikušajiem sankcionētajiem un nesankcionētajiem masu pasākumiem: 12. decembrī Rīgā ar pašvaldību saskaņots Daugavmalā un pie Brīvības pieminekļa; 20. decembrī nesankcionēts mītiņš Valkā; 26. decembrī brauciens uz Liepāju bez saskaņojuma ar pašvaldībām, kuru teritorijas maršruts šķērsoja. Informācija par šiem pasākumiem tika izplatīta caur sociālajiem tīkliem. VP darbinieki bija gatavi šiem pasākumiem, tika ierosināti vairāki administratīvā pārkāpuma procesi par dažādiem pārkāpumiem. Pildot dienesta pienākumus, VP efektīvi izmantoja tehniskos video un audio līdzekļus.

S.Bole informē par pārkāpumu statistiku un policijas izsaukumiem kopš ārkārtējās situācijas izsludināšanas sākuma, kā arī sodu piemērošanas taktiku. Pateicas NBS un VRS dienestiem par atbalstu. Atzīmē, ka arī dienestos ir saslimušie, bet tas netraucē pildīt amata pienākumus.

**D.Merirands** (EM) sniedz papildus informāciju par kopējo situāciju Eiropā saistībā ar pārvietošanos no Apvienotās Karalistes, īpaši kravu kustību. Akcentē problēmu Francijas ostās.

**Deputātu jautājumi**

**E.Šnore** vēlas papildus informāciju par laika periodiem, kad plānoti mājsēdes / komandantstundas datumi.

**E.Siliņa** paskaidro, ka šie datumi ir saistīti ar Jaungada svinību periodu, kad cilvēkiem mazāk jādodas uz darbu.

**I.Klementjevs** vēlas precizējumus par rīcību komandantstundas gadījumā, ja cilvēks var nespēt laikā nokļūt mājās no darba. Vēlas arī papildus informāciju par plānotā vakcinācijas procesa jaudām. Uzskata, ka ir jāpalielina vakcinēšanas kapacitāte.

**E.Siliņa** informē, ka par mājsēdes detaļām tiks lemts šodienas MK sēdē. Tiks ņemtas vērā arī I.Klementjeva norādītās objektīvās situācijas. Sabiedrība par to tiks informēta.

**J.Feldmane** sniedz skaidrojumu par vakcinēšanas procesa plāniem un gaidāmajām vakcīnu piegādēm.

*Notiek diskusija par vakcinācijas jautājumiem.*

**R.Bergmanis** izsaka savu viedokli par plānotajiem veikalu darba laika ierobežojumiem un to realizācijas iespējām. Komentē Igaunijas un Lietuvas iedzīvotāju vakcinācijas plānus.

**J.Feldmane** atzīmē, ka katra valsts šobrīd testē savu stratēģiju, un nav pietiekamas pieredzes, lai varētu izvērtēt labākos risinājumus.

**J.Rancāns** dod vārdu Latvijas Tirdzniecības un rūpniecības kameras pārstāvjiem.

**L.Šteinberga** interesējas par iespējām celt testēšanas jaudas, iespējām to efektīvi organizēt. Uzsver, ka no vakcinācijas tempa ir atkarīga valsts ekonomikas dzīvotspēja.

**J.Feldmane** atzīmē, ka testēšanas apjomi visu laiku palielinās, bet testēšanai ir jābūt mērķtiecīgai, epidemioloģiski pamatotai.

**J.Rancāns** dod vārdu A.Šlaitasam (SIA “Latvia MGI Tech”).

**A.Šlaitas** izsaka savu viedokli par testēšanas procesu un testējamo personu izvēli. Uzskata, ka apjoms ir jāpalielina, jo lokdauns ir dārgāks par masveida testēšanu. Domu pamato ar Somijas datiem. Atsaucas uz komisijai nosūtīto vēstuli par šo jautājumu.

**J.Feldmane** atzīmē, ka testēšana nav vienīgais līdzeklis, tā nav panaceja. Būtiski ir ievērot arī pārējos epidemioloģiskās drošības pasākumus.

**A.Šlaitas** iesaka problēmu skatīt ilgtermiņā.

**I.Klementjevs** vēlas komentāru par saslimstību ar Covid-19 Latvijā salīdzinoši ar citām valstīm. Atgādina par mūsu veiksmīgo rīcību pavasarī, bet straujo saslimstības pieaugumu rudenī. Brīdina par migrācijas ietekmi uz epidēmijas izplatību, piem., ceļojumi uz Kipru.

**J.Feldmane** raksturo epidemioloģiskās situācijas atšķirības pavasarī un rudenī, komentē iemeslus. Atzīst problēmas, kuras rada iedzīvotāju ceļošana, Atzīmē katra cilvēka personīgo atbildību kopējās situācijas uzlabošanai.

**J.Rancāns** pateicas par sēdes dalībnieku sniegto informāciju, kas būs noderīga nākamajā sēdē, lemjot par MK rīkojumu pārapstiprināšanu.

**2. Dažādi.**

*Deputāti R.Bergmanis, A.Latkovskis un J.Rancāns diskutē par iespējamo Saeimas sēdi šodien.*

**J.Rancāns** informē, ka šodien Saeimas sēdes nebūs.

**J.Rancāns** pateicas deputātiem un uzaicinātajām personām par dalību sēdē un slēdz sēdi.

Sēde pabeigta plkst. 10.15.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede